Ο **Δημήτρης Καμμένος** (Αθήνα, 27 Απριλίου 1966) είναι Έλληνας πολιτικός, πρώην βουλευτής αρχικά εκλεγμένος με τους Ανεξάρτητους Έλληνες, που αργότερα διεγράφη από την ΚΟ του κόμματος. Δεν έχει συγγενική σχέση με τον Πάνο Καμμένο.

Βιογραφικά στοιχεία
-------------------

Γεννήθηκε στις 27 Απριλίου 1966 στην Αθήνα. Σπούδασε στο τμήμα διοίκησης επιχειρήσεων του Αμερικανικού Κολλεγίου Αθηνών και συμπλήρωσε τις σπουδές του στην Αγγλία και τις ΗΠΑ. Ασχολήθηκε με τις επιχειρήσεις διατελώντας μεταξύ άλλων εκτελεστικός διευθυντής της American Express.

### Με τους Ανεξάρτητους Έλληνες

Υπήρξε ιδρυτικό μέλος του κόμματος των Ανεξαρτήτων Ελλήνων, με το οποίο εξελέγη βουλευτής στην περιφέρεια Β΄ Πειραιώς στις εκλογές του Ιανουαρίου και Σεπτεμβρίου του 2015. Στην κυβέρνηση Τσίπρα που σχηματίστηκε στις 23 Σεπτεμβρίου του 2015 τοποθετήθηκε υφυπουργός Υποδομών, Μεταφορών και Δικτύων, θέση στην οποία όμως παρέμεινε μόλις μία μέρα λόγω αντιδράσεων. Στις 5 Ιουλίου 2017, εξελέγη αντιπρόεδρος της Βουλής των Ελλήνων.

Στις 16 Ιουνίου 2018, ψήφισε θετικά στην πρόταση δυσπιστίας κατά της κυβέρνησης ΣΥΡΙΖΑ-ΑΝΕΛ με αφορμή το Μακεδονικό και την ίδια ημέρα διεγράφη από την ΚΟ των ΑΝΕΛ. Εν συνεχεία, αρνήθηκε να παραιτηθεί και να παραδώσει την αντιπροεδρία της Βουλής, αλλά τελικώς το έπραξε.

### Ίδρυση νέου κόμματος

Στις 10 Ιουλίου 2018, ανακοίνωσε την ίδρυση κόμματος μαζί με το πρώην στέλεχος της Νέας Δημοκρατίας, Τάκη Μπαλτάκο, που θέτει ως στόχους τη «μη παράδοση του ονόματος "Μακεδονία" σε Σλάβους», καθώς και τον αγώνα ενάντια στην αριστερή κυβέρνηση του ΣΥΡΙΖΑ. Τον Οκτώβριο γνωστοποίησε από κοινού με τον Μπαλτάκο, ότι το όνομα του κόμματος είναι Δύναμη Ελληνισμού.

Αμφιλεγόμενες δηλώσεις
----------------------

Στις 24 Σεπτεμβρίου 2015 αναγκάστηκε να παραιτηθεί από τη θέση του υφυπουργού Υποδομών, Μεταφορών και Δικτύων ύστερα από αντιδράσεις σχετικά με ρατσιστικά, αντισημιτικά και ομοφοβικά σχόλιά του στα μέσα δικτύωσης, που υποστήριξε ότι δεν έγραψε ο ίδιος. Ανάμεσα στα tweets του βρέθηκε μία επεξεργασμένη φωτογραφία από την πύλη του Άουσβιτς, η οποία από "Arbeit macht frei" μετατράπηκε σε «Μένουμε Ευρώπη» με σκοπό τον εμφανή χλευασμό του κινήματος υπέρ της παραμονής στην Ευρωπαϊκή Ένωση.

Με αφορμή την ψήφιση διάταξης του 2018 που επιτρέπει σε ομόφυλα ζευγάρια τα οποία έχουν συνάψει σύμφωνο συμβίωσης να γίνουν ανάδοχοι γονείς, αρνήθηκε να υπερψηφίσει και ανέφερε ότι δεν υπάρχει επιστημονική έρευνα ότι θα έχουν μια φυσιολογική ζωή. Έκανε λόγο, επίσης, για πιθανό bullying και δήλωσε μεταξύ άλλων «Σκεφτείτε σε ένα σχολείο τι θα τους λένε για δύο μπαμπάδες και δύο μαμάδες».

Παραπομπές
----------

1. ↑  «Καμμένος Δημήτριος». *vouliwatch.gr*. Ανακτήθηκε στις 2 Απριλίου 2018.
2. ↑  «Δ. Καμμένος: «Τα ψεύδη του Πάνου Καμμένου ξεπέρασαν κάθε προηγούμενο»». *newpost.gr*. 2018-07-01.. Ανακτήθηκε στις 2019-01-10.
3. ↑  Βιογραφικό Δημήτρη Καμμένου, από την ιστοσελίδα vouliwatch
4. ↑  Βιογραφικό Δημήτρη Καμμένου Αρχειοθετήθηκε 2016-12-25 στο Wayback Machine. από την ιστοσελίδα του Δ. Καμμένου
5. ↑  ΣΚΑΪ. «Με πέντε «παρών» από τον ΣΥΡΙΖΑ αντιπρόεδρος της Βουλής ο Δ. Καμμένος». Αρχειοθετήθηκε από το πρωτότυπο στις 2018-09-24.. Ανακτήθηκε στις 2018-10-17.
6. ↑  Μπουρδάρας, Γιώργος (2018-06-16). ««Ναι» από Δ. Καμμένο στην πρόταση δυσπιστίας - διεγράφη από την Κ.Ο. των ΑΝΕΛ». *kathimerini.gr*.. Ανακτήθηκε στις 2018-06-16.
7. ↑  «Παραίτηση Δημήτρη Καμμένου ζητά ο Βούτσης». *news247.gr*. 2018-06-27.. Ανακτήθηκε στις 2018-07-02.
8. ↑  Παναγιωτίδου, Όλγα (2018-07-09). «Παραιτήθηκε ο Δημήτρης Καμμένος». *CNN.gr*.. Ανακτήθηκε στις 2018-07-11.
9. ↑  «Νέο κόμμα - Πρόεδρος ο Δημήτρης Καμμένος και Γενικός Γραμματέας ο Παναγιώτης Μπαλτάκος».. Ανακτήθηκε στις 2018-07-11.
10. ↑  «Αυτό είναι το όνομα του κόμματος Καμμένου - Μπαλτάκου | in.gr». *in.gr*. 2018-10-01.. Ανακτήθηκε στις 2018-10-17.
11. ↑  «Με ένα tweet απέλυσαν τον Δημήτρη Καμμένο». *ProtoThema*.. Ανακτήθηκε στις 2018-04-01.
12. ↑  «Porta porta προς την Ακροδεξιά». *Η Εφημερίδα των Συντακτών*. 2017-08-07. Αρχειοθετήθηκε από το πρωτότυπο στις 2017-08-10.. Ανακτήθηκε στις 2018-04-01.
13. ↑  «Παραιτήθηκε ο Δημήτρης Καμμένος λίγο μετά την ορκωμοσία». *in.gr*. 2015-09-23.. Ανακτήθηκε στις 2016-10-24.
14. ↑  «Οργή των Εβραίων της Ελλάδας για τη φωτογραφία βουλευτή των ΑΝΕΛ με το Άουσβιτς». *ProtoThema*.. Ανακτήθηκε στις 2018-04-01.
15. ↑  «Δημήτρης Καμμένος: Δεν προκύπτει από πουθενά ότι τα παιδιά με ανάδοχους ομόφυλους γονείς θα ζουν φυσιολογικά». *ProtoThema*.. Ανακτήθηκε στις 2018-04-25.
16. ↑  «Δ. Καμμένος: Δεν προκύπτει από πουθενά ότι παιδιά με ανάδοχους ομοφυλόφιλους γονείς θα ζουν φυσιολογικά». *Athens Voice*.. Ανακτήθηκε στις 2018-04-25.